### Beslutningstema

I denne sag skal der tages stilling til anlægsbevilling og frigivelse til krydstorv Tønderhallerne.

### Historik

Kommunalbestyrelsen godkendte den 29. august 2019 Masterplanen for Tønder Sports og Fritidscenter (nu Tønderhallerne). I forbindelse med godkendelsen af planen blev der nedsat en styregruppe med repræsentanter fra direktionen, samt repræsentanter fra Tønderhallerne og repræsentant fra fodbold (Klubhus for Alle).

### Sagsfremstilling

I forbindelse med masterplanen er der tidligere etableret multiplads med forskellige aktiviteter bl.a. multibane, Gerda Kristoffersen, crossfit m.m. Der er lavet reception ved hallernes hovedindgang. Bilforhandlerbygningerne er opkøbt og nedrevet, og området er midlertidigt forskønnet.

Som en del af masterplanen er der gennemført salg af vandrehjem, camping og autocamperplads samt oprettet ny juridisk struktur for Tønderhallerne.

I masterplanen er der afsat et rammebudget på 22 mio. kr. til krydstorv. Formålet er, at krydstorvet bliver det naturlige samlingspunkt i centret med cafe, information og reception samlet i én enhed.

Ny østindgang etableres, så der fra centrets kerne bliver direkte adgang til vandrehjemmet. Det er masterplangruppens ønske, at krydstorvet prioriteres nu, da det vil give nogle driftsmæssige fordele.

Udbuddet gennemføres som en totalentreprise konkurrence, hvor der er en fast anlægssum. Udbuddet planlægges gennemført i efteråret 2025. Krydstorvet forventes at kunne indvies i 2027.

I perioden 2021 til 2025 er der afsat et rådighedsbeløb på 16,5 mio. kr. Af dette beløb er 4,3 mio. kr. tidligere bevilliget og frigivet. Den ene million vedrører krydstorvet. Herudover er 6 mio. kr. øremærket til Klubhus for Alle. Der er hermed et ledigt rådighedsbeløb på 6,2 mio. kr. I overslagsårene er der afsat 5 mio. kr. i 2026 samt 9 mio. kr. i både 2027 og 2028.

Frem til og med 2027 er der dermed 20,2 mio. kr. i rådighedsbeløb.

### Økonomi

Frem til og med 2027 er der 20,2 mio. kr. i rådighedsbeløb til Masterplan Tønderhallerne. Tidligere er der bevilliget og frigivet 1,1 mio. kr. til dele, som indgår i krydstorvet. Det samlede budget for projektet er 21,3 mio. kr.

### Indstilling Direktøren for Teknik/Miljø, Service og Beskæftigelse indstiller,

at der meddeles anlægsbevilling og frigivelse af 6,2 mio. kr. fra rådighedsbeløb til Masterplan Tønderhallerne,
at der meddeles anlægsbevilling og frigivelse af 14 mio. kr. hvoraf 5 mio. kr. vedrører rådighedsbeløb 2026 og 9 mio. kr. vedrører rådighedsbeløb 2027, dette under forudsætning af Kommunalbestyrelsens vedtagelse af budget 2026 og 2027, og
at indstillingen videresendes til Kommunalbestyrelsen.

**Beslutning fra Økonomiudvalget, den 23. april 2025, pkt. 11:**

Der indstilles en samlet anlægsbevilling på 21,3 mio. kr., heraf frigives 6,2 mio. kr. fra rådighedsbeløbet i 2025.

Martin Bech deltog ikke i mødet.

### Beslutning

Indstillingen godkendt.